
[bookmark: _Toc213663454][bookmark: _GoBack]Ehitusökosüsteemi konkurentsivõime tugevdamine 
Euroopa seisab silmitsi eluasemete taskukohasuse struktuurse probleemiga. Euroopa elamuehituse strateegia on oluline osa – tööstussammas – komisjoni taskukohaste eluasemete paketist, mille eesmärk on muuta eluase kõigile eurooplastele taskukohasemaks. Strateegias keskendutakse ehitustööstuse konkurentsivõime, tootlikkuse ja innovatsiooni tugevdamisele. Kuigi ehitustoodete ja -teenuste ühtlustatud õigusnormid ühtsel turul aitavad kaasa ELi raamistiku loomisele, jääb eluasemete temaatika peamiselt liikmesriikide, piirkondade ja linnade pädevusse ja vastutusalasse. ELi institutsioonide, riiklike, piirkondlike ja kohalike ametiasutuste, finantsasutuste ja tööstusvaldkonna sidusrühmade ühised jõupingutused on seetõttu eluasemeprobleemi lahendamisel keskse tähtsusega.
Eluasemekriis on tingitud mitmetest teguritest, millest osa on seotud ehitustööstusega. Muutused nõudluses, eluasemete piiratud pakkumine, ehituskulude kasv ja püsiv erinevus tootlikkuses on suurendanud eluasemepuudust. Kolmandikus ELi piirkondades ei suutnud ehitustegevus demograafilistel põhjustel kasvava nõudlusega sammu pidada. Komisjoni prognooside kohaselt suureneb kodumajapidamiste arv nendes piirkondades veelgi. Et järgmisel kümnendil selle demograafilise survega toime tulla, peab Euroopa praegusele ehitusmahule (1,6 miljonit eluaset) lisama 650 000 eluaset aastas[footnoteRef:2]. Taskukohaste, kestlike, vastupidavate ja kvaliteetsete eluasemete pakkumise toetamiseks on peale selle vaja kahekordistada praegust renoveerimismäära ja üldiselt parandada eluhoonete energiatõhusust 2030. aastaks 16 %. [2:  Vt Balouktsi jt (2025) „Housing investment needs in the EU“, Teadusuuringute Ühiskeskuse poliitikaülevaade.] 

Eluasemete nappus kajastub eluruumide üüri- ja müügihindade tõusus. 2013. aastast alates on kogu ELis eluasemete hinnad nominaalväärtuses tõusnud rohkem kui 60 %, kasvades sissetulekust kiiremini. Sellel on otsene mõju sotsiaalsele kaasatusele ja tööjõu liikuvusele. Kõige suurema surve all on paljud suurlinnapiirkonnad ja turismisihtkohad. 
Eluasemete taskukohasuse probleemi lahendamiseks peab Euroopa Liit peale muude Euroopa taskukohaste eluasemete kavas sisalduvate meetmete tegelema eluasemete pakkumise ja nõudluse vahelise lõhega[footnoteRef:3]. Peame looma raamtingimused tagamaks, et ehitussektor saaks täita oma rolli taskukohaste, kestlike, vastupidavate ja kvaliteetsete eluasemete võimaldajana. Kogu ehitusökosüsteemi tootlikkuse, suutlikkuse ja konkurentsivõime suurendamine[footnoteRef:4] võimaldab kiirendada eluasemete pakkumist ning saavutada liidu majandus-, sotsiaal- ja keskkonnaeesmärgid. [3:  Euroopa taskukohaste eluasemete kava, COM(2025)1025.]  [4:  „Definition and details on the ecosystem structure“, SWD-annual-single-market-report-2021_en.pdf. ] 

Ehitusökosüsteemil on oluline roll Euroopa kodanikele kvaliteetsete eluasemete pakkumisel ning see annab olulise panuse ka Euroopa majandusse ja majanduskasvu – ehitusökosüsteem on üks kolmest suurimast ELi tööstusökosüsteemist. Suurem osa ettevõtjatest selles on VKEd, peamiselt mikroettevõtjad, kes moodustavad 99 % valdkonnas tegutsevatest ettevõtetest. See hõlmab keerukat ja vastastikust sõltuvust sisaldavat väärtusahelat alates toorainetest ja ehitustoodetest kuni projekteerimise, konstrueerimise, ehitamise, renoveerimise ja ehitiste hoolduseni. Märkimisväärne osa ökosüsteemist toimib avalikus sfääris tsiviilehituse, ehitustööde ja sotsiaaleluruumide riigihangete ja investeeringute kaudu. Valdkonna 6,6 miljonit ettevõtet annavad tööd rohkem kui 27 miljonile inimesele ja panustavad 12 % ELi kogulisandväärtusest[footnoteRef:5].  [5:  Tööstusökosüsteemide näitajate tulemustabel (Eurostati andmete põhjal).] 

Ökosüsteemi praegune tulemuslikkus on siiski väiksem, kui see saaks olla. Muude tööstussektoritega võrreldes on ehitussektori tootlikkus alates 2019. aastast kõige rohkem vähenenud. Suurtest materjali- ja tööjõukuludest tingituna on ehituskulud kasvanud inflatsioonist kiiremini ja seda ei ole suudetud tõhususe suurendamisega tasakaalustada. Pealegi on see tööstusökosüsteem Euroopas endiselt kõige vähem digitaliseeritud: ainult 55 % ettevõtetest kasutab kõrgtasemel digitehnoloogiat, samas kui muudes ökosüsteemides on see näitaja keskmiselt 76 %[footnoteRef:6]. Vähem kui 10 % ettevõtetest kavandab digiüleminekuga seotud pikaajalisi investeeringuid. Ehitussektori tööviljakus tunni kohta on alates 2019. aastast vähenenud 8 %, [footnoteRef:7] ELi majandus tervikuna on samal ajal mõõdukalt kasvanud. See tootlikkuse erinevus on vähendanud eluasemete taskukohasust ja kahjustanud tööstusharu konkurentsivõimet.  [6:  „Investment Survey 2024, European Union Overview“, Euroopa Investeerimispank, 2024.]  [7:  Euroopa Keskpank.] 

Samas on ehitussektoril tohutu heitkoguste vähendamise potentsiaal. Selle arvele langeb üle 35 % ELi jäätmetekkest ja 5–12 % riikide kasvuhoonegaaside koguheitest[footnoteRef:8]. Vähese CO2 heitega ja bioressursipõhiste ehitusmaterjalide kasutamine võib aidata vähendada hoonete süsinikuheidet[footnoteRef:9] ligikaudu 40 %[footnoteRef:10]. Meie olemasoleva hoonefondi renoveerimise kiirendamine on oluline, et veelgi vähendada meie sõltuvust fossiilkütustest, vähendada kasvuhoonegaaside heidet ja parandada meie õhukvaliteeti. [8:  Buildings and construction - Internal Market, Industry, Entrepreneurship and SMEs.]  [9:  BIOBUILD Project - Thermal Solutions for Green Buildings.]  [10:  Paving the way for lowering embodied carbon emissions in the building and construction sector | Clean Technologies and Environmental Policy.] 

Peamine lahendamist vajav probleem on kõigi ehitusökosüsteemis tegutsevate sidusrühmade kulude vähendamine. Selleks on vaja lihtsustamismeetmeid, mille abil suurendada digitaliseerimist kogu väärtusahelas ja vähendada kõigi asjaosaliste halduskoormust. Lisaks sellele on vaja nõudeid rohkem ühtlustada, et vähendada nende täitmisega seotud kulusid, eelkõige standardimise kiirendamise kaudu. Komisjon ja liikmesriikide konkurentsiasutused jälgivad ka edaspidi valvsalt mis tahes konkurentsivastast tegevust kõnealuses sektoris.
Ehitusökosüsteemi konkurentsivõime suurendamiseks on palju hoobasid. Halduskoormuse vähendamine ja loamenetluste kiirendamine võib kiirendada ehitustegevust nii era- kui ka avaliku sektori eluasemeturgudel. Innovatsiooni laiendamine ja uute tehnoloogiate kasutuselevõtmine suunab mikroettevõtjad digiülemineku ja suurema tootlikkuse juurde. Uuenduslike ehitustoodete ja -meetodite suurem turulejõudmine võib suurendada tootlikkust ja võimaldada mastaabiefekti kasutamist. Ringluspõhiste materjalide ja ehitusjäätmete turu arendamine parandab sisendite kättesaadavust ja suurendab vastupanuvõimet. Nõudlus oskustööliste järele väärtusahelas, sealhulgas digitaliseerimise ja automatiseerimisega seotud oskuste järele, parandab tõenäoliselt sektori mainet töökohana, meelitades sellega ligi rohkem naisi ja noori. Lisaks sellele toetab püsivate õiguslike erinevuste kõrvaldamine tõelise ühtse turu loomist ehitus- ja paigaldusteenuste valdkonnas. 
Ehitusökosüsteemi tootlikkuse potentsiaali täielikuks ärakasutamiseks peame võtma meetmeid neljas prioriteetses valdkonnas.
· Elamukinnisvaraga seotud loamenetluste ja halduskorra lihtsustamine ja digitaliseerimine.
· Innovatsiooni toetamine ja ulatuslikum rakendamine ehitusvaldkonnas, et võtta ühtsel turul ulatuslikult kasutusele uuenduslikud tooted ja uued tehnoloogiad.
· Toorainete ja teiseste materjalide kättesaadavuse tagamine, et tagada materjalide stabiilne, taskukohane ja kestlik tarnimine.
· Teenuste ja oskuste kättesaadavuse tagamine, vähendades nappust, kõrvaldades teenuste piiriülese osutamise tõkked ning edendades kutsetöötajate ja tööliste liikuvust.
See strateegia tugineb ehitustoodete määruse hiljutisele ajakohastamisele[footnoteRef:11]. Ühtlustamise toetamiseks kogu ühtsel turul on keskse tähtsusega ehitustoodete määruse alusel vastu võetud standardid, mis on kooskõlas ehitustoodete määruse töökavaga aastateks 2026–2029[footnoteRef:12]. Sellega täidetakse ühtse turu strateegia[footnoteRef:13] ja ehitusalase ülemineku kava[footnoteRef:14] soovituste eesmärke, et saavutada keskkonnahoidlikum, digitaalsem, vastupidavam ja konkurentsivõimelisem ehitusökosüsteem.  [11:  Euroopa Parlamendi ja nõukogu 27. novembri 2024. aasta määrus (EL) 2024/3110, millega sätestatakse ehitustoodete ühtlustatud turustusreeglid ja tunnistatakse kehtetuks määrus (EL) nr 305/2011 (ELT L, 2024/3110, 18.12.2024, ELI: http://data.europa.eu/eli/reg/2024/3110/oj. ]  [12:  COM(2025)772.]  [13:  „Ühtne turg: meie Euroopa koduturg ebakindlas maailmas. Ühtse turu lihtsamaks, sujuvamaks ja tugevamaks muutmise strateegia“, Euroopa Komisjoni teatis, COM(2025)500.]  [14:  „Transition Pathway for Construction“, Euroopa Komisjoni talituste töödokument (2023), DocsRoom - European Commission.] 

[bookmark: _Toc213663455]Ökosüsteemi lihtsustamine ja digitaliseerimine
Ehitusökosüsteemi täieliku potentsiaali ärakasutamiseks peame kõigepealt läbi mõtlema, kuidas muuta tegutsemine kõigi asjaosaliste jaoks lihtsamaks ja kiiremaks. Esmajärjekorras tuleb tegeleda õigusraamistiku keerukuse ja piirangutega ning digitaliseerimise vähese kasutuselevõtuga.
Elamute arendamise ja ehitamise suhtes kohaldatakse mitmel kujul esinevaid nõudeid, sealhulgas ehituseeskirjad, maakasutus- ja üldplaneeringupoliitika ning keskkonnanõuded. Eluasemete pakkumist mõjutavatest nõuetest suurema osa kehtestavad liikmesriigid, sealhulgas piirkondlikul ja kohalikul tasandil. Nende eeskirjadega säilitatakse ohutus ja elukvaliteet, edendatakse sotsiaalseid ja majanduslikke eesmärke ning kaitstakse meie keskkonda ja kultuuripärandit. Nõuete kuhjumine, keerukus ja killustatus toovad aga sageli kaasa olulisi piiranguid, kulusid, viivitusi ja ebakindlust, mis suurendavad ehituse kogumaksumust. Halduskeerukus põhjustab sageli eluasemete pakkumise soovimatuid piiranguid. 
Keerukad, piiravad, aeglased ja ebakindlad loamenetlused suurendavad eluasemete ehituskulusid veelgi ja piiravad nii uute hoonete ehitamise kui ka renoveerimise kogumahtu[footnoteRef:15]. Kuigi ehituslubadel on oluline õiguslik roll mitmekihilisele õigusraamistikule vastavuse tagamisel,[footnoteRef:16] tekitab nende keerukus, killustatus ja arvukus ebatõhusust, pärsib investeeringuid ning takistab uuenduslike ehitusmeetodite (näiteks tootmine väljaspool ehitusplatsi, 3D-printimine) kasutuselevõtmist[footnoteRef:17].  [15:  B-Ready in the EUhttps://openknowledge.worldbank.org/collections/9969d01c-9434-483c-bb5d-d8a8416e77b3. ]  [16:  Võidakse kohaldada ka muid loamenetlusi: üldplaneeringuluba, mis võimaldab konkreetse funktsiooni arendamist, jaotamisluba maatüki kruntideks jagamiseks, keskkonnaluba suure arenduse korral või tegevusluba konkreetse majandustegevuse jaoks. ]  [17:  https://doi.org/10.1080/09613218.2024.2400467.] 

Seega seisneb väljakutse õige tasakaalu leidmises vajaliku järelevalve, tingimuste, piirangute ja menetlustõhususe vahel.
Kogu ELis seisavad projektiarendajad silmitsi eluhoonete loataotluste menetlemise mitme probleemiga[footnoteRef:18]. Riiklikud ja kohalikud nõuded on sageli killustunud ja keerukad ning avaliku sektori asutustel ei ole vastamiseks selgeid tähtaegu. Taotlejad peavad sageli hankima mitu eraldi nn alamluba ning riiklike ja kohalike nõuete tõlgendamine ei ole sageli järjekindel. Taotluse esitamise etapp võib kesta 3–24 kuud, kusjuures erinevused on suured nii liikmesriikide vahel kui ka nende sees. Vaidlustuste lahendamise etapp võib protsessi veelgi pikendada. Need viivitused suurendavad märkimisväärselt kulusid ja ebakindlust, eelkõige VKEde jaoks, muutes eluasemeprojektid investorite jaoks riskantsemaks ja vähem atraktiivseks. Hoolimata laialdasest konsensusest reformi vajaduse kohta, puudub põhjalik ülevaade kogu ELi loamenetlustest ning kindel ja võrreldav võrdlusalus edusammude jälgimiseks ja poliitika suunamiseks.  [18:  „Questionnaire on building permit process and digital building permits – summary report“, Euroopa Komisjon (2025 ja tagasisidekorje).] 

Digiülemineku seisukohast ja muude ökosüsteemidega võrreldes on Euroopa ehitusökosüsteem ehitus- ja konstruktsioonitööde olelusringi igas etapis maha jäänud. See hõlmab projekteerimist, planeerimist ja lubade andmist, ehitamist, käitamist, renoveerimist ja olelusringi lõppu. Digiülemineku edenemine kogu ELis on endiselt ebaühtlane, sest liikmesriigid lähenevad juhtimisele erinevalt ja tegutsevad erineval tehnoloogilise küpsuse tasemel[footnoteRef:19]. Peale selle raskendab süsteemide vähene integreeritus ja koostalitlusvõime hoonete ja materjalide kohta usaldusväärsete andmete kogumist ja analüüsimist, kuid need tegevused on olulised säästva ehituse ja ringmajanduse eesmärkide saavutamiseks ning tegevuse laiendamiseks. Kasutamata on potentsiaal luua sidus raamistik, mis ühendab digitaalsed loamenetlused, digitaalsed tootepassid (uue ehitustoodete määruse alusel) ja hoonete digitaalsed logiraamatud. [19:  Mõnes riigis (näiteks Austrias) kasutatakse detsentraliseeritud süsteemi, kus ehituslube väljastavad kohalikud ametiasutused, mõnes riigis (näiteks Eestis) on välja töötatud kesksed riiklikud platvormid. Peale selle tuginevad ainult mõned liikmesriigid (näiteks Eesti, Soome) veebipõhisele loamenetlusele ja integreerivad ehitusinfo modelleerimise tarkvara (BIM) üha enam oma protsessidesse.] 

Halduskorra ajakohastamine ja piirangute vähendamine, eelkõige seoses nii ehitamise kui ka renoveerimise loamenetlustega, võib olla võimas tõuge tootlikkuse suurendamiseks, mille eelkõige VKEde jaoks toob kaasa sektori ulatuslikum digitaliseerimine. See muudaks loamenetlusi kiiremaks ja tõhusamaks ning aitaks kaasa ka paremale andmete jagamisele ja läbipaistvusele ehitussektori kogu väärtusahelas.
[bookmark: _Toc213663456]Loamenetluste lihtsustamine
Loanõuete lihtsustamine ja loamenetluste digitaliseerimine võib anda suurema kindluse ja selle kaudu ka märkimisväärse majandusliku kasu. Praha juhtumiuuringus hinnati, et pikk loamenetlus elamuehituses suurendab elamute ehituskulusid ligikaudu 16,5 %[footnoteRef:20]. Digivahendid (näiteks ehitusinfo modelleerimise tarkvara, edaspidi BIM[footnoteRef:21]) on juba nii avaliku kui ka erasektori eluasemeprojektides näidanud oma potentsiaali vähendada halduskoormust ja lühendada otsuste tegemise aega. Selles valdkonnas juba edusamme teinud liikmesriikides on konkreetne kasu juba selgelt ilmnenud. BIMil põhinevad loamenetlused, mida Soomes[footnoteRef:22] rakendatakse, on aidanud lühendada menetlusaegu, suurendada läbipaistvust ja parandada andmete kvaliteeti. [20:  Lukavec, M., Čáp, V. ja Čermáková, K. (2024), „How permitting process length influences development costs and real estate prices“, Economics and Environment, 89(2), 768–768.]  [21:  BIMil põhinev loamenetlus tähendab ehitusinfo modelleerimise tarkvara kasutamist ehitusloa menetluses. Taotleja esitab kolmemõõtmelise BIM-mudeli, mis võimaldab automaatselt kontrollida vastavust ehituseeskirjadele, ühendades mudeli ümbritsevate potentsiaalsete hoonete ja taristu digiteisikutega. See süsteem võimaldab käsitsi vastavuskontrolli asemel teha seda poolautomaatselt.]  [22:  Järvenpää linna hinnangu kohaselt saab keskmise korterelamu puhul vastavuskontrolli keskmist kestust automatiseeritud meetodiga vähendada 1–5 minutini võrreldes 1–2 päevaga, mis kuluks sama hoone kahemõõtmeliste PDF-jooniste käsitsi kontrollimisele. Automaatse kontrollimise ja nõutava andmesisuga IFC-mudelite kasutamine vähendab ehitusloa taotluse menetlemise keskmist koguaega hinnanguliselt 40 tööpäevalt kümnele tööpäevale.] 

Esimesed sammud loamenetluse lihtsustamiseks tehakse keskkonnaalaste õigusaktidega[footnoteRef:23] seotud halduskoormuse lihtsustamise kaudu, mis hõlmab seadusandlikku ettepanekut keskkonnamõju hindamise kiirendamise kohta[footnoteRef:24]. Liikmesriike julgustatakse selle paketi sätteid maksimaalselt ära kasutama, et kiirendada elamuarenduse ja seotud taristu kavandamise, üldplaneeringute ja loamenetlusi. [23:  „Simplifying for sustainable competitiveness“, COM(2025)980.]  [24:  COM(2025)984, hõlmab õigusaktide muudatusi ning ettepanekut kiirendada ja ühtlustada keskkonnamõju hindamist, näiteks vältides mitmekordset hindamist väikeste muudatuste või laienduste korral, sealhulgas uute taskukohaste eluhoonete või sotsiaalhoonete ning selliseid hooneid otseselt teenindava sotsiaalse taristu planeerimisel ja ehitamisel.] 

Konkreetselt eluasemeprojekte mõjutavate probleemide lahendamiseks korraldab komisjon uuringu, et anda põhjalik hinnang hoonete loamenetlustele 27 liikmesriigis. 2025. aasta detsembrist 2026. aasta oktoobrini kestva töö käigus hinnatakse riiklike loamenetluste digitaliseerituse taset ning uuritakse, kuidas õiguslikud ja tehnilised nõuded mõjutavad eluasemete pakkumist seoses uute hoonete ehitamise, renoveerimise või kasutusotstarbe muutmisega. Komisjon hindab kohaldatavate eeskirjade praegust kattumist ning menetluste peamisi ebatõhususi ja kitsaskohti. Samuti analüüsitakse, kuidas need nõuded mõjutavad ehitussektori konkurentsivõimet kõigis liikmesriikides, ning tehakse kindlaks asjakohased riiklikud algatused, mille eesmärk on loamenetlusi lihtsustada, kiirendada või digitaliseerida. Tähelepanu pööratakse väike- ja mikroettevõtjate ees seisvatele takistustele.
Uuringut võetakse arvesse komisjoni tulevases töös, sealhulgas elamuarenduse lihtsustamise paketi ettevalmistamisel 2027. aastal ja taskukohaste eluasemete õigusakti koostamisel. Peale selle võib komisjon selle hindamise tulemuste põhjal töötada välja suunised ja hea tava, et aidata liikmesriikidel subsidiaarsuse põhimõtet järgides võtta kogu ühtsel turul kasutusele ühtlustatud ja täielikult digitaalsed loamenetlused. Komisjon teeb liikmesriikidega koostööd edasise lihtsustamise nimel ja jälgib liikmesriikide edusamme, sealhulgas vajaduse korral tulevase Euroopa elamumajanduse liidu kaudu. 
Liikmesriigid võivad saada ELi toetust loamenetluste ühtlustamiseks ja digitaliseerimiseks. Tehnilise toe instrumendi[footnoteRef:25] kaudu võib anda tehnilist ja rahalist abi, et aidata liikmesriikidel suurendada vajalikku haldussuutlikkust ja viia ellu ettenähtud reformid. 2024. aasta digitaalsete ehituslubade töövahend ametiasutustele pakub praktilist tuge ja edendab BIMil põhinevate lubade kasutuselevõtmist ning pakub kohalikele ametiasutustele konkreetseid vahendeid. [25:  Tehnilise toe instrument on ELi programm, mis pakub liikmesriikidele kohandatud tehnilist oskusteavet reformide kavandamiseks ja rakendamiseks. Tehnilise toe instrumenti kasutati hiljuti BIMi rakendamiseks riigihangetes, sealhulgas katseprojektide käivitamiseks Kreekas ja Hispaanias.] 
1. meede. Loamenetluste lihtsustamine ja digitaliseerimine
– Komisjon teeb liikmesriikidega koostööd, et lihtsustada riiklikke, piirkondlikke ja kohalikke loamenetlusi põhjaliku kaardistamise kaudu, mida võidakse kasutada elamuarenduse lihtsustamise paketi (2027) ja taskukohaste eluasemete õigusakti (IV kvartal 2026) lähteinfona.
– Komisjon jätkab liikmesriikide reformide toetamist ja rahastamisvahendite finantsvõimendust (taaste- ja vastupidavuskavad, ühtekuuluvuspoliitika fondid ja programm „Digitaalne Euroopa“).

[bookmark: _Toc213663457]Digiülemineku kiirendamine ehitusökosüsteemis
Ehitusökosüsteemi lihtsustamine peab toimuma digitaliseerimise kaudu, et suurendada prognoositavust ja kiirust kõigi asjaosliste jaoks. Euroopa Komisjon on võtnud kohustuse ka edaspidi toetada digitehnoloogia laialdasemat kasutuselevõtmist ehitusökosüsteemis. 
Kuigi olemas on juba palju digivahendeid ja paljusid arendatakse, ei ole nende koostalitlusvõime ikka veel optimaalne. Koostalitlusvõime parandamine suurendab tõhusust märkimisväärselt. See hõlbustab ühekordsuse põhimõtte kohaste andmesüsteemide kasutuselevõtmist ja teabevahetust ehitusprojekti kogu olelusringi jooksul alates projekteerimisest kuni loamenetluse, püstitamise ja kasutamiseni ning olelusringi lõpetamiseni. Selline koostalitlusvõime suurendab lubade andmise tõhusust ja võimaldab ka eeskirjade järjepidevamat kohaldamist ning toetab energiatõhususe eesmärke ja ringluspõhisust. Kinnitatud andmete taaskasutamine eri süsteemides vähendab arhitektide, inseneride ja arendajate halduskoormust. Samal ajal saavad ametiasutused saavad tõhusamalt jälgida ohutuse, ligipääsetavuse, energiatõhususe, veemajanduse kriisivalmiduse ja kestlikkuse nõuete täitmist. 
Uus ehitustoodete määrus on ehitussektoris digitaalsemate andmevoogude poole liikumise toetamise alus. Ehitustoodete määruses nõutakse, et kogu teave ehitustoote kohta (sealhulgas tehniline teave, tuleohutusteave, ohutusteave, keskkonnamõjude teave ja muu asjakohane teave) tuleb esitada digitaalses koostalitlusvõimelises toimivus- ja vastavusdeklaratsioonis. 
Digitaalne tootepass muutub uue ehitustoodete määruse alusel kohustuslikuks alates 2028. aastast[footnoteRef:26] ja võimaldab seda teavet kasutada eri rakendustes, nagu hoone projekteerimine, turujärelevalve või hoone digitaalne logiraamat hilisema renoveerimise korral. Digitaalne tootepass asendab paberdokumendid, riiklikud andmebaasid ja hajutatud PDF-dokumendid kogu ELi hõlmava ühtse digitaalse süsteemiga ning see teeb usaldusväärsed ja kontrollitud tooteandmed kõigile sidusrühmadele masinloetaval kujul kättesaadavaks. See lihtsustab menetlusi, vähendab halduskulusid ja suurendab läbipaistvust[footnoteRef:27]. Digitaalne tootepass võimaldab projekteerijatel, ehitusettevõtjatel ja ametiasutustel leida võrreldavat teavet toodete tehnilise ja keskkonnatoime kohta. Digitaalne tootepass suurendab ehitussektoris ringluspõhisust, sest lammutuseelses auditis on lihtsam jagada teavet materjalide korduskasutatavuse ja ringlussevõetavuse kohta. Parem teabevahetus ehitusmaterjalide CO2 jalajälje kohta toetab vähese CO2 heitega ehitustoodete, sealhulgas bioressursipõhiste toodete juhtivate turgude arengut. [26:  Horisontaalne digitaalse tootepassi süsteem luuakse eeldatavasti 2027. aasta alguses. Sellele järgneb ehitustoodete määruse delegeeritud õigusakt digitaalse tootepassi rakendamise kohta ning 18 kuud hiljem (2028. aastaks) on digitaalne tootepass kohustuslik ehitustoodete puhul, mis on hõlmatud harmoneeritud standardite ja Euroopa hindamisdokumentidega. Esimesed tooted on tsement ja metallkonstruktsioonid, järgmised on aknad ja uksed.]  [27:  Osana läbivaadatud ehitustoodete määruse kohastest digitaliseerimispüüdlustest on ette nähtud veebipõhise infosüsteemi kasutuselevõtmine, millesse salvestatakse toimivusdeklaratsioon, vastavusdeklaratsioon ja kõigi ühtlustatud toodete kasutusjuhendid. See süsteem hõlbustab juurdepääsu deklaratsioonidele, vähendades aega, mida ehitustoodete kasutajad vajavad teabe leidmiseks. See peaks vähendama halduskoormust 310 miljoni euro võrra.] 

Digitaalse tootepassi täienduseks ning hea tava ja materjalide kohta kogutud infole tuginedes edendab komisjon hoonete digitaalsete logiraamatute[footnoteRef:28] ühtlustatud kasutuselevõtmist kogu ELis. Hoone digitaalsest logiraamatust võib saada ühtne teabeallikas hoone kohta alates projekteerimisest ja ehitamisest kuni renoveerimise ja lammutamiseni, mis parandab otsuste tegemist hoone olelusringi igas etapis. Selleks et ühendatud digitaalne ökosüsteem teostuks, töötab komisjon välja standardimisvolituse hoone digitaalse logiraamatu standardi koostamiseks. Lisaks sellele edendab komisjon hoonete digitaalsete logiraamatute vahelise andmevahetuse ja koondamise mehhanismi, et veelgi hõlbustada tõhusat energia- ja veekasutust, ringluspõhist ehitust ja renoveerimist. [28:  Hoone digitaalne logiraamat on keskne digitaalne andmehoidla, milles säilitatakse kogu asjakohast teavet hoone kogu olelusringini kohta alates projekteerimisest ja ehitamisest kuni käitamise, korrashoiu ja võimaliku renoveerimiseni. Hoone digitaalse logiraamatu eesmärk on ehitusandmete kohta ühtse kontrollitud allika loomise kaudu parandada teabehaldust, suurendada läbipaistvust ja hõlbustada sidusrühmadel (näiteks omanikel, elanikel, finantsasutustel, avaliku sektori asutustel) teadlike otsuste tegemist.] 

Lõppeesmärk on täielikult ühendada digivahendid, nagu ehitustoote digitaalne tootepass, hoone digitaalne logiraamat, digitaalsed loamenetlused ja lammutuseelsed auditid, et tagada täielik koostalitlusvõime ja kasutada ära kõik ehitusökosüsteemi digitaliseerimise võimalikud eelised. Tulevikus saaksid ehitusökosüsteemis tegutsevad ettevõtjad kasu ka Euroopa ettevõtluskukru pakutavatest funktsioonidest ning veelgi hõlbustada ja kiirendada oma tegevust, näiteks kasutades seda koostoimes digitaalse tootepassiga vormide ja lubade jaoks, et võimaldada sujuvaid koostalitlusvõimelisi menetlusi ühtsel turul. See tuleb saavutada täielikus kooskõlas andmekaitse-eeskirjadega ja võttes arvesse rangeid küberturvalisuse nõudeid.
Sektoris digiülemineku kiirendamiseks edendab komisjon tehisintellekti kasutamise strateegia[footnoteRef:29] raames tehisintellekti esikohale seadmise lähenemisviisi. See lähenemisviis soodustab tehisintellektipõhiste tehnoloogiate kasutuselevõtmist töötlevas tööstuses, inseneerias ja ehituses, et parandada projekteerimise, kavandamise, ehitamise ja olelusringi lõpu protsesse. Peamised prioriteetsed rakendused hõlmavad tehisintellekti loodud BIM-mudeleid olemasolevate hoonete jaoks, ehituslubade automaatset vastavuskontrolli ning ehitusala planeerimist ja projekteerimise optimeerimist tehisintellekti abil. [29:  „Tehisintellekti kasutamise strateegia“, COM/2025/723 final.] 

Lisaks sellele jätkab komisjon avaliku sektori hankijate algatuse[footnoteRef:30] raames tihedat koostööd ELi BIMi rakkerühma ning riigihangete ja BIM-kogukonnaga. Selle koostöö eesmärk on suurendada BIMi kasutamist avaliku sektori asutustes, sest neil on keskne roll digistandardite kehtestamisel hanke- ja loamenetluste kaudu. [30:  https://public-buyers-community.ec.europa.eu/communities/bim-and-public-procurement. ] 

 Komisjon kutsub liikmesriike ja sidusrühmi üles kasutama optimaalselt ära mitmesuguseid olemasolevaid rahastamisvahendeid,[footnoteRef:31] millega toetatakse ehitussektoris digiüleminekut, nagu digitaalsete ehituslubade süsteemide loomine, avaliku sektori andmetaristute ajakohastamine, automaatset vastavuskontrolli ja hoonete digiteisikuid toetada võivate andmeruumide ja tehisintellektivahendite kasutuselevõtmine – kõik need aitavad kaasa tõhusamale, andmepõhisele ja kestlikumale ehitusökosüsteemile. [31:  Taaste- ja vastupidavusrahastu, programm „Digitaalne Euroopa“, Euroopa Regionaalarengu Fond ja programm „Euroopa horisont“.] 
2. meede. Ehitusvaldkonna ühtse turu täieliku digitaliseerimise suunas liikumine
– Digitaalse tootepassi kohustuslik rakendamine alates 2028. aastast muudab ehitustoodetega seotud andmed kõigile sidusrühmadele ja rakendustele kergesti kättesaadavaks.
[bookmark: _Hlk215148227]– Digitaliseerimise järgmine samm on hoone digitaalse logiraamatu ühtlustatud süsteemi kasutuselevõtmine, mille esimene samm on standardimisvolitus (I kvartal 2026, eesmärk on ühtlustatud hoone digitaalse logiraamatu standardi valmimine 2028. aasta lõpuks). 


[bookmark: _Toc213663458]Innovatsiooni kiirendamine ja ehitusturu ajakohastamine
Euroopa Investeerimispanga 2024. aasta investeerimisuuringu[footnoteRef:32] kohaselt teatas ainult 24 % ehitusettevõtetest uute toodete, protsesside või teenuste kasutuselevõtmisest 2023. aastal. See on oluliselt alla ELi muude sektorite keskmise (32 %). Sektor on ka viimasel kohal kõigi 14 ELi tööstusökosüsteemi seas nii hiljutise kui ka eeldatava pikaajalise digiüleminekusse investeerimise poolest[footnoteRef:33]. Üks põhjus on VKEde suur osakaal ELi ehitusökosüsteemis, sest VKEdel on digiülemineku edendamiseks[footnoteRef:34] tavaliselt rohkem finants- ja inimressursiga seotud raskusi. [32:  „Investment Survey 2024, European Union Overview“, Euroopa Investeerimispank, 2024.]  [33:  Euroopa Komisjoni ühtse turu aruanne, 2022.]  [34:  https://ec.europa.eu/eurostat/web/interactive-publications/digitalisation-2025. ] 

See innovatsioonipuudujääk pärsib tootlikkust ja piirab sektori suutlikkust reageerida kasvavatele eluasemevajadustele ning kliima- ja energiaeesmärkidele. Ilma tugevama innovatsiooni ökosüsteemita võib EL kaotada oma positsiooni ülemaailmsete konkurentide seas sellistes valdkondades nagu moodulehitus, vähese CO2 heitega materjalid (sealhulgas bioressursipõhised, korduskasutatavad ja ringlussevõetud materjalid) ning arukad ehitustehnoloogiad.

Pakkumise poole avamine: vajadus laiendada tööstusliku ja digitaalse innovatsiooni ulatust
Kõrgtehnoloogia kasutuselevõtmise edendamine kogu ehitusvaldkonnas võib oluliselt parandada kiirust, kulutõhusust ja kestlikkust. Peamised uuendused hõlmavad automatiseeritud ja robootikapõhist ehitamist, 3D-printimist, tootmist väljaspool ehitusplatsi, moodulehitust, vähese CO2 heitega (sealhulgas bioressursipõhiseid) materjale ning tehisintellektil põhinevaid projekteerimise, projektijuhtimise ja rajatiste käitamise rakendusi, millest paljud on välja kasvanud digivaldkonna kasvufirmadest ja VKEdest.
Neist kõige selgem potentsiaal eluasemete pakkumise kiireks suurendamiseks[footnoteRef:35], [footnoteRef:36] on väljaspool ehitusplatsi tootmise, moodulehituse ja renoveerimise lahendustel. Ehitusprotsessist suure osa suunamisega kontrollitud tehasekeskkonda[footnoteRef:37] vähendatakse vigu, ühtlustatakse toodangut ja lühendatakse ehitustähtaegu. See muudab väljaspool ehitusplatsi tootmise lahendused eriti atraktiivseks sotsiaaleluruumide ja taskukohaste eluasemete jaoks, kus otsustava tähtsusega on kiirus, kvaliteet ja kulutõhusus[footnoteRef:38]. Peale selle on sageli võimalik moodulkomponentide demonteerimine ja korduskasutamine, mis aitab kaasa ringluspõhisusele ja ressursitõhususele. Algatuse „Uus Euroopa Bauhaus“ raames töötab komisjon välja tegevuskava kataloogi, mis toetab infovahetust hea tava kohta ja hõlbustab loamenetlusi. [35:  Eelkõige sellistes riikides nagu Iirimaa ja Ühendkuningriik, kus valitseb suur eluasemepuudus, on väljaspool ehitusplatsi tootmisest saamas elujõuline võimalus ehitada maju kiiresti ja taskukohase hinnaga. ]  [36:  „DG for Internal Market, Industry, Entrepreneurship and SMEs, Market potential of offsite construction for housing supply – Report“, Euroopa Komisjon, Euroopa Liidu Väljaannete Talitus, 2025. ]  [37:  Tehases tootmisele üleminek avab ehituvaldkonna uutele ametialadele ja suurendab sektori atraktiivsust, aidates vähendada tööjõupuudust ja suurendada naiste osalemist.]  [38:  „Market potential of offsite construction for housing supply – Ecorys – Commissioned by DG GROW“, 2025.] 

Peale kodumaise eluasemeturu on monteeritavate ja moodulelementide järele üha suurem nõudlus ülesehitustöödel kriisipiirkondades (näiteks Ukrainas ja Gazas) ning äärmuslikest ilmastiku- ja kliimanähtustest või muudest loodusõnnetustest mõjutatud piirkondades. ELi ettevõtetel on juba tugev tehnoloogiline suutlikkus ja nad võivad saada sellel laieneval turul ülemaailmseks liidriks, kui vähendatakse tõkkeid ja ühtlustatakse nõudeid[footnoteRef:39]. [39:  Käimasolev Ukraina ülesehitamine annab kasulikke õppetunde: uute kodude ehitamine hõlmab sageli uuendusi lammutusjäätmete käitlemise ja korduskasutamise ning ehitusmaterjalide korduskasutamise, samuti moodulehituse valdkonnas. Paljudel juhtudel võiks neid kasutada ülesehitustöödel ka muudes sõjast räsitud piirkondades, näiteks Gazas. Paljud uuendused võivad osutuda kasulikuks ka ELi ehitustavade jaoks ja toetada ELi eluasemete pakkumise lõhe ületamist.] 

Nende uuenduste ulatuslik kasutuselevõtmine on siiski endiselt keerukas. 27 riigi ehituseeskirjade ja erinevate piirkondlike eeskirjade kooseksisteerimine killustab turgu ja piirab uuenduste laiemat kasutuselevõtmist. Harmoneeritud standardite puudumine õõnestab usaldusväärsust, suurendab riski ja tootjate ning projekti haldajate rahastamiskulusid. Kasvu pärsivad veelgi suured alginvesteeringud, mida on vaja teha väljaspool ehitusplatsi tootmise rajatistesse, ning ebakindel nõudlus ja piiratud kindlustuskate[footnoteRef:40]. Selleks et saavutada kogu potentsiaal (hinnanguline kasv elamute puhul 4,5 % aastas[footnoteRef:41]), tuleb vähendada väljaspool ehitusplatsi tootmise tõkkeid. [40:  Tagasisidekorje.]  [41:  „Monitoring industrial ecosystems – Construction Analytical Report 2024“, Euroopa Komisjon.] 

Nõudluse poole edendamine: turu loomine kestliku ja vastupidava ehituse jaoks
[bookmark: _Hlk214906211]Pakkumise poolel innovatsiooni ergutamiseks peab EL suurendama kestlike, vastupidavate ja uuenduslike toodete turunõudlust. Kliimaneutraalsusele üleminek suurendab vajadust vähese CO2 heitega materjalide järele, nagu vähese CO2 heitega tsemendid, betoonid ja terased ning ringlussevõetud materjali sisaldavad, bioressursipõhised ja korduskasutatud tooted.
Komisjon tugevdab seda üleminekut, kehtestades tööstuse kiirendamise õigusaktis kestlikkuse ja vastupidavuse nõuded ELis toodetud vähese CO2 heitega toodete riigihangetele. Nende meetmetega premeeritakse innovatsiooni, järgides samal ajal ELi keskkonna- ja sotsiaalseid standardeid. Ehitustoodete kriteeriumid, määratlused ja märgised määratakse kindlaks ehitustoodete määruses.
Riigihangete direktiivi eelseisev läbivaatamine, mis aitab kaasa hangete kestlikkusele, toetab samas stabiilse nõudluse loomist vähese CO2 heitega (sealhulgas bioressursipõhiste) ehitustoodete ja uuenduslike meetodite, näiteks uudsete moodulehituse lahenduste järele, mida sageli toodavad VKEd. Läbivaatamise käigus kaalutakse muu hulgas ka alltöövõtu küsimust, sealhulgas ehitusettevõtjate vastutust ja kvalifikatsiooni ning tarneahelate läbipaistvust, mis võib aidata võidelda kuritarvituste vastu ja toetada heas usus tegutsevaid tööandjaid ehitussektoris. Finantsvõimenduse kasutamine ELi suurel riigihanketurul võib vähendada erainvestorite riske, kiirendada tootmisvõimsuste arendamist ja vähendada kulusid mastaabisäästu kaudu[footnoteRef:42]. Kokkuvõttes toetavad biomajanduse strateegia[footnoteRef:43] raames tehtavad algatused ehitusvaldkonda kui üht bioressursipõhiste toodete juhtivat turgu.  [42:  Näiteks kõrgtehnoloogiliste materjalide õigusaktiga (kavandatud valmimine IV kvartal 2026) toetatakse teadusuuringuid ja innovatsiooni, suurendatakse tootmisvõimsust ELis ja ühtlustatakse kõrgtehnoloogilisi materjale käsitlevaid õiguslikke protsesse. Selles keskendutakse konkreetselt materjalidele, mis on olulised rohe- ja digiüleminekuks kõigis sektorites, sealhulgas ehitussektoris. Biomajanduse strateegias on sätestatud meetmed tehniliste tõkete vähendamiseks ja seeläbi uuenduslike bioressursipõhiste ehituslahenduste kaubandusliku kasutuselevõtmise suurendamiseks.
 „Rohelise kokkuleppe tööstuskava kliimaneutraalsuse ajastuks“, COM(2023)62.]  [43:  „A Strategic Framework for a Competitive and Sustainable EU Bioeconomy“, SWD(2025)895.] 

Kooskõlas biomajanduse strateegia eesmärkidega töötatakse süsiniku eemaldamise ja süsinikupõllunduse sertifitseerimise raamistikus välja biogeense süsiniku pikaajalise hoonetes talletamise sertifitseerimine. See muudab bioressursipõhiste lahenduste keskkonnakasu sektoris nähtavamaks ja suurendab nende turunõudlust.
[bookmark: _Toc213663459]Õigusraamistiku ajakohastamine, et suurendada innovatsiooni omaksvõtmist
Uus ehitustoodete määrus on oluline samm nüüdisaegsema ja innovatsioonisõbralikuma õigusraamistiku poole. Uues õigusraamistikus saab käsitleda kõiki tehnilisi ja õiguslikke vajadusi, sealhulgas keskkonnaküsimusi ja digiüleminekut. 
Ehitustoodete määruse liidu õigustikuga sidumise protsessiga[footnoteRef:44] soovib komisjon 2033. aastaks ajakohastada kõik viimase 25 aasta jooksul välja töötatud harmoneeritud standardid ja laiendada kohaldamisala kõigile asjaomastele tooteperedele. See protsess loob tervikliku aluse standardimise tõhusa ja kiire arengu tagamiseks. Põhimaterjalide (näiteks tsemendi) standardid töötatakse välja esmajärjekorras, et tagada õigeaegne tarnimine. See kiirendab tootestandardite ühtlustamist kogu ühtsel turul, vähendades seeläbi halduskoormust ja hõlbustades kestlikumate toodete turulepääsu, mis on eriti oluline ehitusökosüsteemi VKEde jaoks. [44:  Ehitustoodete määruse liidu õigustikuga sidumise protsess on komisjoni, liikmesriikide, sidusrühmade ja standardiorganisatsioonide ühine jõupingutus, et toetada ehitustoodete määruse tõhusaks rakendamiseks vajalike standardimisvolituste ja õigusaktide väljatöötamist.] 

Uued standardid aitavad ehitada turvalisi, ligipääsetavaid ja keskkonnahoidlikke hooneid, tõhustavad ühtset turgu ja vähendavad mastaabisäästu abil kulusid. Oluline on see, et ehitustoodete määrus toetab üleminekut korralduslikelt riiklikelt ehituseeskirjadelt toimivuspõhistele standarditele, võimaldades seega suuremat paindlikkust uuenduslike ehitusmeetodite puhul. Väljaspool ehitusplatsi tootmise ja moodulsüsteemide piiriülese kasutuselevõtmise võimaldamiseks peab komisjon esmatähtsaks konkreetsete standardite väljatöötamist monteeritavate elementide, ehituskomplektide ja moodulelementide jaoks, luues selliste toodete jaoks ühtse turu. VKEd on standardimise väljatöötamises nõuetekohaselt esindatud ja komisjon tagab, et harmoneeritud standardid ja kohaldatavad delegeeritud õigusaktid ei too VKEde jaoks kaasa liigset koormust.
Õigusaktide praktikas rakendamiseks annab komisjon välja suunised moodulehituse ja väljaspool ehitusplatsi tootmise kohta. Need hõlmavad head tava ning moodulehituse kontseptsiooni edukat tõendamist seoses ohutuse, ligipääsetavuse, kestlikkuse, kiire demonteerimise ja taskukohasuse suurendamisega ning toetavad laiemat kasutuselevõtmist nii uute hoonete ehitamisel kui ka renoveerimisel[footnoteRef:45]. Need suunised tuginevad programmi LIFE puhtale energiale ülemineku raames välja töötatud edukatele projektidele, mis on seotud moodulehituse ja väljaspool ehitusplatsi tootmisega[footnoteRef:46]. Need jõupingutused kuuluvad ka algatuse „Uus Euroopa Bauhaus“ rahvusvahelise samba kohaldamisalasse, mis hõlmab projekte, mis on suunatud Ukraina ülesehitamisele ja hea tava kohta teabe levitamisele, et tagada kestlik ja vastupidav sõjajärgne taastumine. [45:  Täpsem info käimasolevate projektide kohta on esitatud veebisaidil: https://joint-research-centre.ec.europa.eu/projects-and-activities/iresist-home/ongoing-projects_en.]  [46:  Näiteks: LIFE Giga Regio Factory - https://www.energiesprong.org/projects/giga-regio-factory.] 

Peale selle tagab komisjon, et teise põlvkonna eurokoodeksid[footnoteRef:47] toetavad innovatsiooni, näiteks lisades vahendid olemasolevate struktuuride hindamiseks ja taaskasutamiseks ning selliste uuenduslike materjalide kasutamiseks nagu kiudarmeeritud polümeerkomposiitstruktuurid ja eelpingestatud membraanstruktuurid. [47:  Eurokoodeksid on kümnest vabatahtlikust Euroopa standardist (EN 1990 kuni EN 1999) koosnev kogum, millega nähakse ette ühine lähenemisviis hoonete projekteerimisele ning muudele tsiviilehitustöödele ja ehitustoodetele. ] 

 Koos loovad need meetmed positiivse mõjuringi innovatsiooni ja nõudluse vahel: kestlike ehitustoodete ühtlustatud ühtne turg annab novaatoritele kindlustunde investeerimiseks ning keskkonnahoidlikud hanked ja tööstuspoliitika loovad tootmise suurendamiseks vajaliku turunõudluse. Nüüdisajastades ehituse õiguslikke ja tehnoloogilisi aluseid, saab Euroopa pakkuda taskukohasemaid, kestlikumaid ja kvaliteetsemaid eluasemeid palju kiiremini kui varem.3. meede. Innovatsiooni omaksvõtmise edendamine standardite väljatöötamise kaudu 
– Komisjon kiirendab ehitustoodete standardite väljatöötamist uue ehitustoodete määruse alusel. Esimesed uued tootestandardid hõlmavad tsementi, metallkonstruktsioone, klaasi, uksi ja aknaid. Komisjon on vastu võtnud ehitustoodete määruse rakendamise esimese töökava aastateks 2026–2029, sealhulgas prioriteedid ja ajakavad.
– Komisjon esitab ehitustoodete määruse liidu õigustikuga sidumise protsessis esmajärjekorras taotluse standardite väljatöötamiseks väljaspool ehitusplatsi tootmise ja moodulsüsteemide kohta (valmib 2026. aasta alguses eesmärgiga võtta esimene standardimisvolitus vastu 2027. aastal). 

[bookmark: _Toc213663460] Uuenduslike ehitusmaterjalide ja -toodete kasutuselevõtmise suurendamine
Selleks et rahuldada kasvavat nõudlust kiirema, keskkonnahoidlikuma ja taskukohasema ehitamise järele, peab Euroopa ehitussektor aktiivselt kiirendama investeeringuid uuenduslikesse materjalidesse, toodetesse ja tehnoloogiatesse. See toetab ressursitõhusat, kulutõhusat ja uuenduslikku kasvu, tagades samas piiratud loodusvarade säästva kasutamise.
Suurte arenduskulude, killustatud nõuete ja ettevaatliku rahastamise tõttu on edusammud endiselt aeglased. Selle tagajärjel suureneb lõhe praeguste turuvajaduste ja selle vahel, mida tööstus suudab praegu pakkuda. See mõjutab eelkõige VKEsid, sest nende investeerimissuutlikkus on võrreldes suurettevõtjatega väiksem.
Selle lõhe ületamiseks on Euroopa Investeerimispank teatanud 400 miljoni euro suurusest laenupaketist, mis on ette nähtud ettevõtjatele, sealhulgas VKEdele, kogu elamuarenduse väärtusahelas alates materjalitootjatest kuni ehitusettevõtjate ja seadmete tootjateni. See algatus võetakse kasutusele programmi „InvestEU“ toel ja sellest rahastatakse uusi tehnoloogiaid, mis võivad aidata vähendada ehitus- ja arenduskulusid ning kiirendada uute eluasemete pakkumist. Sellega toetatakse innovatsiooni digitaliseerimise, automatiseerimise ja tehisintellektirakenduste valdkonnas, et parandada kavandamise ja ehitamise kvaliteeti. Kohaldamisala hõlmab uuenduslikke ehitusmeetodeid, energiatõhususe ja taastuvenergia lahendusi ning materjale (klaas, tsement, betoon, ehitusteras, keraamika, puittooted jne), aga ka seadmete (sealhulgas robotite ja nutikate ehitusmasinate) tootjate teadus- ja arendustegevuse ning innovatsiooni rahastamist. 
Peale Euroopa Investeerimispanga laenupaketi hõlmab uus üleeuroopaline taskukohastesse ja kestlikesse eluasemetesse investeerimise platvorm, kuhu kuuluvad Euroopa Investeerimispanga Grupp, liikmesriikide tugipangad, Euroopa Nõukogu Arengupank, Euroopa Rekonstruktsiooni- ja Arengupank ning muud finantsasutused, väärtusahelal põhinevat lähenemisviisi alates ehitusvaldkonna innovatsioonist kuni ulatuslikuma kinnisvaraarenduseni, maksimeerides avaliku sektori investeeringuid, et kaasata täiendavaid erainvesteeringuid. Platvorm suurendab sotsiaalsetesse, taskukohastesse ja kestlikesse eluasemetesse investeerimise võimaluste nähtavust, et meelitada paremini ligi investoreid ja projektiarendajaid.
Erainvesteeringute kaasamiseks on vaja ka kõrvaldada õiguslikud tõkked, mis praegu takistavad uute tehnoloogiate piiriülest laienemist. Selle probleemi lahendamiseks käivitab komisjon konkurentsivõime koordineerimise töövahendi raames katseprojekti, mis keskendub väljaspool ehitusplatsi tootmisele ja moodulehitusele. Katseprojekti eesmärk on edendada piiriüleseid mitut riiki hõlmavaid projekte ja vähendada õiguslikku killustatust, mis takistab väljaspool ehitusplatsi tootmise ja moodulehituse piisava mastaabi saavutamist. 
Katseprojekt aitab osalevatel liikmesriikidel ühtlustada oma õigusraamistikke, hõlbustades seeläbi väljaspool ehitusplatsi toodetavate ehitustoodete ja -komponentide vaba liikumist kogu ühtsel turul. Samas antakse konkurentsivõime koordineerimise töövahendi raames sihipärast rahalist toetust tarneahelate tugevdamiseks ja tööstussuutlikkuse suurendamiseks. Nõudluse poolel võetakse täiendavaid meetmeid, et muuta uuenduslikud ehituslahendused avaliku ja erasektori turgudel atraktiivsemaks ja konkurentsivõimelisemaks, aidates ühtlasi kaasa taskukohaste eluasemete kiirele ja konkurentsivõimelisele pakkumisele kogu ELis.
Käimasolevatel ELi programmidel on innovatsiooni kiirendamisel ehitussektoris jätkuvalt oluline roll. Algatuse „Uus Euroopa Bauhaus“[footnoteRef:48] raames jätkatakse poliitika, teadmiste ja rahastamise kaudu kvaliteetsete taskukohaste ja kestlike eluasemete pakkumise toetamist, võimaldades innovatsiooni ja pakkudes ehitusökosüsteemile sihipärast toetust integreeritud ja kaasavate lahenduste kasutuselevõtmiseks. Samas rahastatakse programmist „Euroopa horisont“ (algatuse „Uus Euroopa Bauhaus“ rahastu ja partnerluse „Built4People“ kaudu) jätkuvalt teadus-, arendus- ja näidisprojekte, mis keskenduvad kõrgtehnoloogilistele materjalidele, ringluspõhisele ehitusele ja digiüleminekule. Need vahendid aitavad viia innovatsiooni laborist välja selle laiaulatusliku kasutuselevõtmiseni, tugevdades Euroopa juhtpositsiooni kestlikus ehituses.  [48:  https://new-european-bauhaus.europa.eu/index_en.] 

Kokkuvõttes võib piirkondlikesse innovatsiooni ökosüsteemidesse sihipäraseid investeeringuid toetaval ja tipptasemel lahenduste kasutuselevõtmist hõlbustaval ühtekuuluvuspoliitikal olla mõju ka uuenduslike ehitusmaterjalide ja -toodete kasutuselevõtmise kiirendamisele. Koos suurendavad need meetmed nii uuenduslike ehituslahenduste pakkumist kui ka nõudlust nende järele, võimaldades Euroopal ehitada kiiremini, nutikamalt ja kestlikumalt ning luues uusi võimalusi ettevõtjatele ja töötajatele kogu ehituse väärtusahelas.4. meede. Rahastamisvahendite võimendamine uuenduslike ehitusmaterjalide, -toodete ja -tehnoloogiate kasutuselevõtmise suurendamiseks
– Euroopa Investeerimispank lõi hiljuti programmi „InvestEU“ osalusel uue 400 miljoni euro suuruse laenupaketi investeerimiseks uutesse tehnoloogiatesse, mis võivad aidata vähendada ehitus- ja arenduskulusid ning kiirendada uute eluasemete pakkumist. 
– Komisjon käivitab konkurentsivõime koordineerimise töövahendi raames väljaspool ehitusplatsi tootmise katseprojekti, mille eesmärk on kõrvaldada õiguslikud takistused ja luua sektorile tõeline üleeuroopaline turg, et aidata sektoril saavutada mastaap, mis on vajalik pakilistele ehituseesmärkidele kiiremaks reageerimiseks. 2026. aasta jooksul juhib komisjon jõupingutusi selle konkurentsivõime koordineerimise töövahendi projekti väljatöötamiseks koos liikmesriikidega. 
– Komisjon jätkab teadusuuringute ja kvaliteetsete uuenduslike lahenduste kasutuselevõtmise rahastamist ning hea tava levitamist algatuse „Uus Euroopa Bauhaus“ raames.
 

[bookmark: _Toc213663461]Ehitusmaterjalide püsiva kättesaadavuse tagamine
Suurenevad materjalikulud ja teisese materjali kasutamise tõkked
Euroopa ehitussektor seisab silmitsi kasvava survega, mis tuleneb ebastabiilsetest toorainetarnetest, kasvavatest kuludest ja teiseste materjalide ebaühtlasest kättesaadavusest. Peamiste ehitustoodete hinnad on aastatel 2020–2024 järsult tõusnud, näiteks betoon 28 %, keraamika (näiteks tellised ja katusekivid) 45 %[footnoteRef:49]. Materjalikulud moodustavad elamuehituse kogukuludest 30–40 % ja seega tõstavad need suundumused otseselt hindu elamuarenduses ja muudavad ehituse kavandamise prognoosimatuks. Probleemi võimendavad veelgi tarneahela häired, kriitilise tähtsusega tooraine nappus ja ülevaatliku info puudumine materjalide kättesaadavuse kohta, mis raskendab arendajatel nappuse või hinnatippude prognoosimist. [footnoteRef:50]. [49:  Allikas: Eurostat.]  [50:  Tagasisidekorje.] 

Probleem hõlmab ka teiseseid materjale: mitme õigusaktiga, nagu uus ehitustoodete määrus, hoonete energiatõhususe direktiiv[footnoteRef:51] ja muud kliimale suunatud õigusaktid,[footnoteRef:52] edendatakse ringlussevõetud või vähese CO2 heitega toodete tootmist ja kasutamist. Eelkõige arvutatakse uute hoonete olelusringi globaalse soojendamise potentsiaal ELi raamistiku[footnoteRef:53] alusel, tuginedes ehitustoodete määruse andmetele, mis suurendab nõudlust kestlike ehitustoodete järele. Suurenevatest majanduslikest stiimulitest hoolimata on nende kasutuselevõtmine endiselt piiratud: ainult 0,7 % ehitus- ja lammutusjäätmetest valmistatakse ette korduskasutamiseks ning oluliste materjalide ringlussevõtu määr on endiselt madal, näiteks 10 % kipsi ja 6 % klaasi puhul[footnoteRef:54]. Kaks peamist takistust on ebapiisav teave Euroopa turgudel lammutuskohtades vabanevate materjalide kohta, mis takistab tugevate järelturgude arengut, ning jäätmeksoleku lakkamise kriteeriumide[footnoteRef:55] killustatus või puudumine, mis tekitab haldustõkkeid, mis takistavad teiseste materjalide piiriülest ringlust. [51:  Euroopa Parlamendi ja nõukogu 24. aprilli 2024. aasta direktiiv (EL) 2024/1275 hoonete energiatõhususe kohta (uuesti sõnastatud), ELT L, 2024/1275, 8.5.2024, ELI: http://data.europa.eu/eli/dir/2024/1275/oj. ]  [52:  Näiteks Euroopa suurte heitmetekitajate heitkogustega kauplemise süsteem (HKS1), energiatõhususe direktiiv ning ELi taksonoomia ja liikmesriikide õigusaktid, mis on seotud CO2 heite vähendamise tegevuskavadega.]  [53:  Komisjoni delegeeritud määrus, millega muudetakse direktiivi 2024/1275/EL III lisa ja kehtestatakse olelusringi globaalse soojendamise potentsiaali riigisisese arvutamise raamistik.]  [54:  JRC Publications Repository - Techno-economic and environmental assessment of construction and demolition waste management in the European Union.]  [55:  Selleks et ehitussektori lammutuskohtadest pärit materjalid, mille õiguslik seisund on „jäätmed“, muutuksid edasiseks kasutamiseks uuesti kättesaadavaks, peavad olema täidetud nn jäätmeksoleku lakkamise kriteeriumid. Jäätmete raamdirektiivis on sätestatud teatavad elemendid, mis peavad sisalduma sellistes kriteeriumides (kvaliteet, sisendmaterjalid, töötlemisprotsessid jne), mida liikmesriigid võivad kehtestada. Jäätmeksoleku lakkamise kriteeriumide puudumine või erinemine liikmesriigiti või piirkonniti takistab teiseste materjalide korduskasutamist ja ringlust.] 

Esmaste ja teiseste materjalide kättesaadavuse parandamise meetmed
Esmaste ehitusmaterjalide püsiva kättesaadavuse tagamine on äärmiselt oluline, et rahuldada kasvavat nõudlust eluasemete järele ja täita ELi kliimaeesmärke. Komisjon reageerib mitmetasandilise lähenemisviisiga. Olemasolevate algatuste, sealhulgas kriitilise tähtsusega toorainete määruse,[footnoteRef:56] taskukohase energia tegevuskava,[footnoteRef:57] terase ja metallide tegevuskava[footnoteRef:58] ning ReSourceEU tegevuskava[footnoteRef:59] eesmärk on vähendada sisendkulusid ja parandada prognoositavust seoses ehitusmaterjalidega.  [56:  Kriitilise tähtsusega toorainete määruse (2024) eesmärk on tagada kriitiliste toorainete kindlate ja kestlike tarnete kättesaadavus ELi strateegilistes sektorites, nagu puhas energia ja digitehnoloogia.]  [57:  Energiahinnad on peamine materjalihindade tõusu mõjutav tegur, seetõttu on taskukohase energia tegevuskava (2025) eesmärk muuta energiakulud prognoositavamaks ja taskukohasemaks, vähendada materjalikulusid ja suurendada konkurentsivõimet.]  [58:  Terase ja metallide tegevuskavas (2025) keskendutakse juhtiva turu loomisele vähese CO2 heitega terase jaoks, ringluse suurendamisele, rahvusvaheliste võimaluste võrdsustamisele ja investeeringute võimendamisele nendes sektorites.]  [59:  „RESourceEU Action Plan Accelerating our critical raw materials strategy to adapt to a new reality“, COM(2025)945.] 

Viimase 15 aasta jooksul on ELi strateegiliste sektorite kriitilise tähtsusega toorainete kaardistamine ja jälgimine võimaldanud prognoosida nappust ja võtta meetmeid tarnehäireriskide leevendamiseks[footnoteRef:60]. Mõni neist materjalidest, sealhulgas päevakivi, boor, täitematerjalid, kips, kvartsliiv, lubjakivi ja perliit, on ehituses eriti olulised. Komisjon jälgib Euroopa ehitussektori vaatluskeskuse[footnoteRef:61] kaudu neid ja muid asjakohaseid materjale ja tooteid (näiteks terast) üksikasjalikumalt ning esitab andmeid nende kättesaadavuse ja hinna kohta[footnoteRef:62].  [60:  Euroopa Parlamendi ja nõukogu 11. aprilli 2024. aasta määrus (EL) 2024/1252, millega sätestatakse kriitiliste toormete kindlate ja kestlike tarnete tagamise raamistik.]  [61:  https://single-market-economy.ec.europa.eu/sectors/construction/european-construction-observatory-eco_en.]  [62:  Erilist tähelepanu pööratakse iga valitud materjali impordile, tootmisele, ekspordile ja hindadele. Tehakse kindlaks tootepered, milles neid tooraineid kasutatakse, ja tööstusharud, mida nende materjalide saadavuse kõikumine kõige rohkem mõjutab.] 

Teiseste materjalide osas töötab komisjon selle nimel, et luua toimiv ühtne turg korduskasutatud ja ringlussevõetud toodete jaoks. Jäätmeksoleku lakkamise ühtlustatud kriteeriumid muudavad jäätmetest saadavad materjalid väärtuslikeks toodeteks, hõlbustavad piiriülest kaubandust ja võimaldavad neid kasutada nii uusehitusel kui ka renoveerimisel. Teadusuuringute Ühiskeskus töötab välja jäätmeksoleku lakkamise kriteeriume ehitus- ja lammutusjäätmetest saadud täitematerjalide jaoks. Lisaks sellele käsitletakse ringmajanduse õigusaktis jäätmeksoleku lakkamise kriteeriumide killustatust, hõlbustades teiseste materjalide kasutuselevõtmist ka ehitustoodetes.
Liikmesriigid on jäätmete raamdirektiivi[footnoteRef:63] kohaselt kohustatud edendama ehitus- ja lammutusjäätmete korduskasutamist. Selleks on paljud liikmesriigid juba rakendanud kohustusliku lammutamis- ja renoveerimiseelse auditi, kogudes andmeid saadaolevate materjalide kohta. Lammutuseelne audit suurendab läbipaistvust ja hõlbustab teiseste materjalide kauplemiskohtade teket, ühendades lammutuskohtade materjalitarned tootjate nõudlusega. Selle teabe täielik potentsiaal avaneb aga alles siis, kui see edastatakse digitaalselt ja avalikustatakse, mis võimaldab tööstusharus teiseseid materjale koguda, osta ja nende kättesaadavust prognoosida.  [63:  Euroopa Parlamendi ja nõukogu 30. mai 2018. aasta direktiiv (EL) 2018/851, millega muudetakse direktiivi 2008/98/EÜ, mis käsitleb jäätmeid.] 

Sõltuvalt käimasoleva mõjuhinnangu tulemustest töötab komisjon ringmajanduse õigusakti kaudu välja Euroopa ehitusressursside hindamise digitaalse platvormi, mis ühendab lammutuseelsete auditite teavet sisaldavaid liikmesriikide andmebaase. See annab asjakohaseid andmeid otsingut võimaldavas ja masinloetavas vormingus. Suurem läbipaistvus võimaldab tootjatel kiiresti kindlaks teha teisese materjali allikad, vähendades sõltuvust esmastest ressurssidest ja vähendades tootmiskulusid. Liikmesriikide jaoks, kellel ei ole veel lammutuseelse auditi tegemise süsteemi, kaasneb sellega investeering, mida suures osas tasakaalustab teiseste materjalide suuremast ehituses kasutamisest tulenev kasu. Komisjon uurib 2026. aasta kolmandaks kvartaliks ka eeliseid, mida annaks selliste auditite kohustuslikuks muutmine koos kohustuslike ja vabatahtlike andmepunktide miinimumkogumi (mis peab olema digitaalselt kättesaadav) kehtestamisega, hoides samal ajal halduskoormuse minimaalsena.
Kokkuvõttes kõrvaldatakse uue ehitustoodete määrusega allesjäänud lüngad, integreerides tootestandarditesse ringlussevõetud materjali sisalduse ja ringlusega seotud kaalutlused (parandatavus, korduskasutatavus, ringlussevõetavus ja kasutuskestuse pikendamine) ning tagades seeläbi, et korduskasutatud ja ringlussevõetud tooted suudavad konkureerida uute materjalidega võrdsetel alustel kogu ELis. Üheskoos stabiliseerivad need meetmed materjalitarneid, vabastavad teiseste ressursside potentsiaali, vähendavad kulusid ning toetavad kestlikumat, vastupidavamat ja ringluspõhisemat ehitussektorit.
Ringlusega seotud aspektide täielik integreerimine võimaldab ettevõtjatel säästa, piirab sektori sõltuvust kolmandatest riikidest vajalike toorainete osas ja aitab kaasa sektori süsinikuheite vähendamisele ning vähendab esmaste toorainete kaevandamist ja töötlemist.5. meede. Teiseste ehitusmaterjalide ja -toodete kättesaadavuse ja ringluse võimaldamine 
– Komisjon kehtestab õiguslikud meetmed ja ajakava jäätmeksoleku lakkamise kriteeriumide killustumise vähendamiseks ja teiseste ehitusmaterjalide ühtsel turul vaba liikumise muude takistuste kõrvaldamiseks (III kvartal 2026, ringmajanduse õigusakti raames). 
[bookmark: _Hlk213435272]– Kui käimasolev mõjuhinnang näitab piisavat kasu, võib komisjon teha ettepaneku digitaliseeritud lammutamiseelse auditi kohustuslikuks muutmise kohta (III kvartal 2026, ringmajanduse õigusakti raames) ja seejärel luua Euroopa ehitusressursside hindamise digitaalne platvorm, mis aitab ühendada liikmesriikide süsteeme. 

[bookmark: _Toc213663462]Teenuste kättesaadavuse tagamine ja oskuste parandamine 
ELi ühtse turu integreeritus ehitus- ja paigaldusteenuste valdkonnas on endiselt väike. Ehitus on endiselt peamiselt riigisisene tegevus, kusjuures 90 % ettevõtetest, tavaliselt VKEd, osutavad ehitusteenuseid ainult kohalikul tasandil. Kuigi ehitusökosüsteem annab ligikaudu 12 % ELi kogulisandväärtusest, on ehitusteenuste piiriülene osutamine piiratud: hinnanguliselt on kaubandusintegratsioon ehitussektori teenuste puhul ainult 1 %. Ehitusteenuste vähese integreerituse põhjuste hulka kuuluvad piiravad riiklikud eeskirjad äritegevuse lubade kohta, reguleeritud kutsealade suur arv sektoris ning kutsekvalifikatsioonide, tunnistuste ja pädevustõendite keerukas vastastikune tunnustamine. Need tõkked piiravad ärivõimalusi ja klientide valikuvõimalusi ning takistavad ehitusteenuste piiriülest liikumist kohta, kus nende järele on kõige suurem nõudlus. Ehitusteenustega seotud tõkete vähendamine suurendab märkimisväärselt ELi kogulisandväärtust[footnoteRef:64]. [64:  „IFO Institute: Building a Stronger Single Market: Potential for Deeper Integration of the Services Sector within the EU“, EconPoli poliitikaaruanne 52/2024.] 

Tööjõupuudus ja oskustööliste nappus on ehitussektoris pikaajaline struktuurne probleem, mis takistab sektori toodangu kasvu. Nende ettevõtete osakaal, kes viitavad tööjõupuudusele kui kogutoodangut piiravale tegurile, on viimastel aastatel olnud püsivalt suur, olles 2023. aasta algusest alates 25–30 %[footnoteRef:65]. Peale selle kannatab ehitusökosüsteem üldsuse üldise halva suhtumise all, mis on seotud vähese töökohakindluse ja stabiilsuse, raskete töötingimuste ning tervise- ja ohutusriskidega. Ehitamist peetakse endiselt stereotüüpseks „mehe tööks“[footnoteRef:66]. See põhjustab ehitusettevõtetele ebakindlust ja suuri tööjõukulusid, mis kajastub elamuehituse kulude suurenemises. [65:  Eurostat.]  [66:  Ehitussektoris töötavate naiste (NACE F) osakaal oli 2024. aastal 10,6 % (Eurostat).] 

Nii suurenenud nõudlus eluasemete järele kui ka rohe- ja digiüleminek suurendavad märkimisväärselt nõudlust spetsialiseerunud ja kõrge kvalifikatsiooniga teenindustöökohtade järele[footnoteRef:67]. See nõutavate oskustega seotud üleminek koos suurenenud vajadusega tehisintellekti, robotite ja moodulkonstruktsioonide kasutamisega seotud oskuste järele võib meelitada ligi noori ja parandada soolist tasakaalu. Sellega seoses on oluline jätkata jõupingutusi töökohapõhise õppe toetamisel, sealhulgas naiste sihipärasel teavitamisel. Ehitustööliste oskuste täiendamine ja ümberõpe kõige nõutavamaid erioskusi silmas pidades ning ehitusteenuste ühtse turu väljakujundamine aitab toetada tööjõu pakkumist ja tagada eluasemete ehitamise suutlikkuse. [67:  The greening of the EU construction sector | CEDEFOP. ] 

Peale liidust pärit talentide rakendamiseks tehtavate jõupingutuste on oluline roll ka sihipärasel seaduslikul liikuvusel kolmandatest riikidest. Hiljuti vastu võetud ELi talendireservi eesmärk on hõlbustada kolmandatest riikidest pärit tööotsijate värbamist kogu ELi hõlmava tööjõupuudusega kutsealadele kõigil oskuste tasemetel, kusjuures ehitussektor on üks suurima tööjõupuudusega sektoreid[footnoteRef:68]. Muud viisid seaduslike võimaluste parandamiseks ELi tööjõuturule sisenemiseks on talendipartnerlused,[footnoteRef:69] läbivaadatud ELi ühtse loa direktiiv ja esimene ELi viisapoliitika strateegia[footnoteRef:70]. Osana töötajate õiglase liikuvuse paketist (III kvartal 2026) teeb komisjon ettepaneku võtta vastu ühised õigusnormid, millega lihtsustatakse kolmandate riikide kodanike kvalifikatsiooni tunnustamise ja oskuste valideerimise menetlusi, et suurendada sidusust, läbipaistvust ja selgust nii töötajate kui ka tööandjate ja ametiasutuste jaoks. [68:  Kui talendireserv on loodud, on see esimene kogu ELi hõlmav veebiplatvorm, mis on avatud kõigile kolmandate riikide kodanikele, kes soovivad liidus seaduslikult töötada, ning kus osalevad liikmesriigid registreerivad oma territooriumil asuvate tööandjate vabad töökohad.]  [69:  Seni on loodud talendipartnerlused Maroko, Tuneesia, Egiptuse, Pakistani ja Bangladeshiga. Need partnerlused loovad poliitika- ja rahastamisraamistiku, et tugevdada Euroopa Liidu, liikmesriikide ja peamiste partnerriikide vahelist koostööd liikuvuse ja oskuste arendamise valdkonnas.]  [70:  2026. aasta jaanuariks hõlmab see meetmeid, millega toetatakse koolitatud töötajate saabumist kolmandatest riikidest.] 

[bookmark: _Toc212632366][bookmark: _Toc213663463]Ehitusteenuste ühtse turu tõkete kõrvaldamine
Komisjon on võtnud kohustuse vähendada tõkkeid, mis takistavad ehitusteenuste piiriülest osutamist. Eesmärk on maksimeerida ehitus- ja paigaldusteenuste ühtse turu potentsiaali ning aidata suurendada sektori tootlikkust. See kehtib eelkõige piirialadel, kus ehitussektori VKEdel ei ole võimalik reageerida lähedasele, ent piiritagusele nõudlusele. Lisaks sellele kuulutati oskuste liitu käsitlevas teatises[footnoteRef:71] välja oskuste ülekantavuse algatus, et avada töötajatele ja ettevõtjatele rohkem võimalusi ühtse turu potentsiaali täielikuks ärakasutamiseks. Üks selle peamisi meetmeid, mis esitatakse töötajate õiglase liikuvuse paketi osana, on laiendada täiendavate reguleeritud kutsealade automaatset tunnustamist ühiste koolitusraamistike kaudu ning ajakohastada ja ühtlustada reguleeritud kutsealade tunnustamise protsesse, eelkõige kasutades digivahendeid, sealhulgas menetluste hõlbustamiseks ja lühendamiseks. [71:  https://commission.europa.eu/topics/competitiveness/union-skills_et.] 

Teise meetmena uuritakse võimalusi, kuidas suurendada reguleerimata kutsealade kvalifikatsiooni läbipaistvust ja võrreldavust ning edendada kooskõlastatud ja koostalitlusvõimelist ELi raamistikku turvaliseks piiriüleseks tunnustamiseks.
Ehitusteenuste õigusakti eesmärk on edendada ehitus- ja paigaldusteenuste vaba liikumist ühtsel turul, tagades, et oma päritoluliikmesriigis tegevusloa saanud äriühingud, ettevõtjad ja kutsetöötajad saavad hõlpsamini osutada teenuseid muudes liikmesriikides, austades samal ajal sotsiaalseid õigusi. Algatuse eesmärk on edendada ettevõtete ja ettevõtjate jaoks prognoositavat ja stabiilset ettevõtluskeskkonda ning toetada VKEde piiriülest tegevust.6. meede. Piiriüleste ehitusteenuste voo suurendamine
– Komisjon tagab ehitusteenuste õigusaktiga (IV kvartal 2026), et ettevõtjatel ja kutsetöötajatel on ehitusteenuseid piiriüleselt lihtsam osutada, alandamata sotsiaalseid standardeid.
– Oskuste ülekantavuse algatuse eesmärk on ajakohastada tunnustamisprotsesse ja võimaldada nii töötajatel kui ka tööandjatel tunnustamissüsteemides tõhusamalt orienteeruda (III kvartal 2026).







[bookmark: _Toc213663464]Oskustööliste nappuse probleemi lahendamine ehitusökosüsteemis
Komisjon on võtnud kohustuse toetada ehitusökosüsteemi asjakohaste oskuste arendamisel, et rahuldada elamuehituse ja muude ehitustöödega seotud tööjõu ja oskuste kasvavat nõudlust. Näiteks ehitusvaldkonna ulatusliku oskustealase partnerluse[footnoteRef:72] raames on loodud jagatud kaasamise mudel: tööstusökosüsteemide peamised osalejad, sealhulgas ühendused ja asjaomased ametiasutused, kohustuvad tegema koostööd ning investeerima täiend- ja ümberõppesse. Eelkõige luuakse koostoimet, et võimaldada VKEde töötajate suurt osalust sellistel koolitustel. Oma tegevuse kaudu edendab ulatuslik oskustealane partnerlus 2030. aastaks täiend- ja ümberõpet 30 % ulatuses aastas kogu sektori tööjõust, seades eesmärgiks, et 2030. aastaks koolitatakse ELi ehitussektoris igal aastal kolm miljonit inimest. [72:  Oskuste pakti partnerluse raames, https://pact-for-skills.ec.europa.eu/about/industrial-ecosystems-and-partnerships_en.] 

Blueprint Alliance’i „Kutseõppe ajakohastamine ehitussektoris“[footnoteRef:73] raames töötatakse välja koolitusmeetmed, et 2026. aastal rahuldada kiireloomulisi oskuste vajadusi ja 2028. aastal pikaajalisi oskuste vajadusi, sealhulgas algatused ökosüsteemi maine parandamiseks ning selle atraktiivsemaks muutmiseks noorte talentide ja naiste jaoks, sealhulgas töökohapõhise õppe pakkumise suurendamise kaudu. Koos käesoleva teatisega avaldas komisjon analüüsiaruande, milles antakse ülevaade ehitussektori praegusest ja tulevasest tööjõu ja oskuste vajadusest[footnoteRef:74] ning esitatakse väljavaade 2030. aastaks. See aruanne vähendab oskuste prognoosimise killustatust ja annab tõendeid oskustega seotud tulevaste poliitikameetmete kohta ehitusökosüsteemis.  [73:  Blueprint for sectoral cooperation on skills - Employment, Social Affairs and Inclusion.]  [74:  Analüütiline aruanne oskuste kohta Euroopa ehitussektoris, Euroopa ehitussektori vaatluskeskus.] 

Neid meetmeid toetab komisjon muu tegevusega, mis on seotud kriitilise tähtsusega oskuste arendamise, kasutuselevõtmise ja hea tava jagamisega tervikrekonstrueerimise, BIMi ja ringluspõhise ehituse valdkonnas. Neid rakendatakse komisjoni mitmesuguste algatuste kaudu, nagu BUILD UP Skills, ehitussektori kutsehariduse tipptaseme keskused ja Euroopa Õpipoisiõppe Liit. Komisjon julgustab liikmesriike optimaalselt ära kasutama Euroopa Sotsiaalfond+ ja riiklikke rahastamisvahendeid, et pakkuda tulevikukindlat koolitust ümber- ja täiendõppeks. 
 Algatuse „Uus Euroopa Bauhaus“ akadeemia kiirendab ehitusökosüsteemis täiend- ja ümberõpet, et toetada üleminekut taastavamale ja ringluspõhisemale materjalikasutuse süsteemile. Algatuse „Uus Euroopa Bauhaus“ akadeemia laiendamine ja konsolideerimine toetab veelgi teadmiste, oskuste ja innovatsiooni arendamist, sealhulgas idufirmade ja uuenduslike toodete katsekeskkondade toetamist.7. meede. Kvalifitseeritud tööjõu kättesaadavuse suurendamine ehitusvaldkonnas
– Tulevane Euroopa Konkurentsivõime Fond saab toetada täiend- ja ümberõppe meetmeid fondiga hõlmatud valdkondades, nagu ehitus, ning edendada avaliku ja erasektori partnerlusi ülikoolide, kutsehariduse ja -õppe pakkujate, ettevõtjate (eelkõige VKEde), sotsiaalpartnerite ja rakendusuuringute instituutide vahel.
– Algatuse „Uus Euroopa Bauhaus“ akadeemiat laiendatakse, et toetada innovatsiooni ja teadusuuringuid, suurendada suutlikkust ja oskusi uuenduslike ehitusmeetodite ja -materjalide alal kogu ELis ning toetada VKEsid ja kutsetöötajaid.



[bookmark: _Toc213663465]Koostöö tegemine rakendamisel
Ehitusökosüsteemi elavdamine, et kujundada see Euroopa konkurentsivõime edendajaks, nõuab selle muutmist killustatud ja ressursimahukast sektorist nüüdisaegseks, konkurentsivõimeliseks, digitaalseks ja kestlikuks tööstusökosüsteemiks. Tootlikum ehitusökosüsteem tähendab intensiivsemat ehitamist, sealhulgas taskukohasemate eluasemete pakkumist. 
Komisjon jälgib tihedas koostöös kõigi asjaomaste osalejatega pidevalt sektoris valitsevat olukorda, selle vastupanuvõimet, tootlikkust ja käimasolevat süsinikuheite vähendamist. Kõrgetasemeline ehitusfoorum[footnoteRef:75] on peamine platvorm edasiseks teabevahetuseks strateegias sätestatud meetmete kohta ning sektori majandustulemuste ja eluasemete pakkumise puudujäägi vähendamisse antud panuse jälgimiseks. Kõrgetasemeline ehitusfoorum tagab koostoime Euroopa taskukohaste eluasemete kavas teatatud Euroopa elamumajanduse liiduga. Liit loob platvormi loamenetluste ja halduskorraga seotud riiklike meetmete rakendamise jälgimiseks. [75:  https://single-market-economy.ec.europa.eu/sectors/construction/construction-transition-pathway_en. ] 

See on ühine ettevõtmine. Oma roll on liikmesriikidel, piirkondlikel ja kohalikel ametiasutustel, tööstusharul, sotsiaalpartneritel ja finantsasutustel. Koos töötades saab Euroopa muuta oma ehitusökosüsteemi tõeliseks konkurentsivõime mootoriks, millega luuakse lisaks kodude rajamisele ka vastupanuvõimet, uusi võimalusi ja kindlust Euroopa tuleviku suhtes.

